Nemačka obeležila 20. godina pada Berlinskog zida
Uz molitve, muziku i slavlje, Nemačka je danas obeležila 20. godišnjicu pada Berlinskog zida, događaja koji je otvorio put ujedinjenju 
Hiljade Nemaca zakrčile su most na ulici Bornholmer, kako bi ispratili nemačku kancelarku Angelu Merkel, bivšeg sovjetskog lidera Mihaila Gorbačeva i bivšeg poljskog predsednika Leha Valensu u simboličnoj šetnji preko nekadašnjeg kontrolnog punkta između Zapadne i Istočne Nemačke, u kojoj je inače, kancelarka Merkel i odrasla. "Pre nego što je stigla sloboda, mnogi su patili. Ukoliko postoji išta zbog čega mi je žao u ovih poslednjih 20 godina, , onda je to činjenica da nam je bilo potrebno toliko vremena da prepoznamo ovaj oblik nepravde i nadoknadimo to", rekla je tom prilikom Merkel. Na današnji dan pre dvadeset godina, mase građana Istočnog Berlina nagrnule su preko granice, posle 28 godina izolacije od prijatelja i rodbine iz Zapadnog Berlina. U znak sećanja na te scene, ranije danas na desetine automobila marke Trabant prešlo je most. Uprkos jako lošim performansama i staromodnom motoru, Trabant je danas dostigao kultni status, jer predstavlja simbol propalog režima i zaostavštinu Istočne Nemačke. A na krovovima grada, u ulici Ebert, duž nekadašnje granice, u sklopu performansa „Anđeli iznad Berlina“, osam anđela raširilo je krila u znak obeležavanja ujedinjenja nekada podeljenog grada. U proslavi dvadesetogodišnjice pada Berlinskog zida, kancelraki Merkel i namcima pridružili su se brojni šefovi evropskih država, među kojima su britanski premijer Gordon Braun, te predsednici Francuske i Rusije, Nikola Sarkozi i Dmitrij Medvedev. Američku delegaciju predvodi Hilari Klinton, koja se u govoru pred Brandenburškom kapijom, između ostalog zahvalila i narodima Centralne i Istočne Evrope. „Večeras se sećamo Nemaca sa obe strane zida, ali posebno onih u istočnom delu grada, koji su se digli i konačno uspeli da kažu: 'Dosta je bilo. Sloboda je naše pravo stečeno rođenjem i uzećemo je u svoje ruke'“, rekla je Klinton. Dan je počeo ekumenskom službom u evangelističkoj crkvi u istočnom delu Berlina, kojoj su prisustvovali nemački predsednik Horst Keler, kancelarka Angela Merkel i drugi političari, a završen je koncertom i vatrometom ispred Brandenburške kapije.